钦定古今图书集成/明伦汇编/官常典/第633卷 > 杨津
## 钦定古今图书集成/明伦汇编/官常典/第633卷 > 杨津

按《魏书杨播传》：“播弟津，字罗汉，本名延祚，高祖赐名
焉。少端谨，以器度见称。时文明太后临朝，津久侍左
右，以敬慎见知。景明中，除岐州刺史。巨细躬亲，孜孜
不倦。有武功民赍绢，为贼所劫，时有使者到州，以状
白津，津乃下教云：‘有人著某色衣，乘某色马，在城东
被劫，若有家人，可速收视’。有一老母，行出而哭，云是”
己子。于是遣骑追收，并绢俱获。自是阖境畏服。至于
守令寮佐，有黩货者，未曾公言其罪，常以私书切责
之，于是官属感厉，莫有犯法。以母忧去职。延昌末，起
为华州刺史，与兄播前后皆牧本州，当世荣之。先是，
受调绢疋，度尺特长，百姓苦之。津乃令依公尺度其
输物尤好者，赐以杯酒而出，所输少“劣，亦为受之，但
无酒以示其耻。”于是人竞相劝，官调更胜旧日。孝昌
初，加散骑常侍，行定州事。既而近镇扰乱，侵逼旧京，
乃加北道大都督。始，津受命，出据灵丘，贼帅鲜于修
礼起于博陵，定州危急，遂回师南赴。始至城下，营垒
未立，而州军新败。津以贼既乘胜，士众劳疲，贼必夜
至，欲移军入城。刺史元固闭门不内，津挥刀欲斩门
者，军乃入城。贼果夜至，见栅空而去。其后贼攻州城
东面，已入罗城，津欲御贼，长史许被守门不听。津手
剑击被，乃开门出战，斩贼帅一人，杀贼数百。贼退，人
心少安。诏加吏部尚书、北道行台。初，津兄椿得罪此
州，由钜鹿人赵略投书所致。及津至，略举家逃走。津
乃下教，慰令还业，阖州愧服。时贼帅薛修礼、杜洛周
残掠州境，孤城独立，在两寇之间，受围三年，朝廷不
能拯赴。津长史李裔引贼逾城，津苦战不敌，遂见拘
执。数日将欲烹之，诸贼还相谏止。津曾与裔相见，对
诸贼帅以大义责之，辞泪俱发，裔大惭。及葛荣吞洛
周，复为荣所拘守。荣破，始得还洛。永安初，诏除散骑
常侍。津以前在中山陷寇，诣阙固辞，竟不之任。